રવિવારે રાતે પોણાઆઠ વાગ્યે તેજપાલ ઑડિટોરિયમમાં થયેલા ‘ધ વેઇટિંગ રૂમ્સ’ નાટકના અઢીસોમા પ્રયોગમાં દેશના જાણીતા ઉદ્યોગપતિ મુકેશ અંબાણી અને નીતા અંબાણી હાજર રહ્યાં હતાં. આમ તો આ અનાયાસ હતો અને અંબાણીકપલ એમ જ નાટક જોવા આવ્યું હતું, પણ અઢીસોમા પ્રયોગની ખબર પડ્યા પછી બન્ને નાટક પૂરું થયા પછી પણ મોડે સુધી રોકાયાં હતાં અને ટીમના આર્ટિસ્ટ સાથે પણ ખાસ્સીએવી વાતો કરી હતી. મજાની વાત એ છે કે મુકેશ અંબાણીએ ‘ધ વેઇટિંગ રૂમ્સ’ પરથી ગુજરાતી કે હિન્દી ફિલ્મ બનાવવી જોઈએ એવું સજેશન પણ આપ્યું હતું અને કહ્યું હતું કે આ નાટક મૅક્સિમમ લોકો સુધી પહોંચે એ જોવું જોઈએ, જેથી વધુ ને વધુ લોકો નાટકના હાર્દને પોતાના જીવનમાં ઉતારી શકે.